श्री महालक्ष्मी पूजन व दीपावली का महापर्व कार्तिक कृ्ष्ण पक्ष की अमावस्या में प्रदोष काल, स्थिर लग्न समय में मनाया जाता है। धन की देवी श्री महा लक्ष्मी जी का आशिर्वाद पाने के लिये इस दिन लक्ष्मी पूजन करना विशेष रूप से शुभ माना गया है। इस बार दीपावली में अमावस्या तिथि, प्रदोष काल, शुभ लग्न एवं चौघड़िया चारों योग बन रहे हैं। साथ ही इस दिन मंगलवार भी है। जो मुहूर्त के लिए विशेष महत्व रखते हैं। प्रदोष काल में दीपावली पूजन के लिए शुभ मुहूर्त माना गया है। इस काल में स्थिर लग्न को उत्तम माना जाता है। इस वर्ष दीपावली के दिन प्रदोषकाल सायं 5 बजकर 7 मिनट से सायं 7 बजकर 45 मिनट तक रहेगा। वहीं वृषभ नामक स्थिर लग्न इस समय उदय रहेगी। दिल्ली के आसपास के शहरों में वृषभ लग्न 5 बजकर 33 मिनट से सायं 7 बजकर 28 मिनट तक रहेगी। इसमें भी लाभ नामक चौघडियों का समावेश सायं 6 बजकर 45 मिनट के बाद हो रहा है। दिल्ली के आसपास के शहरों में यह समय शाम 7 बजकर 7 मिनट से शाम 8 बजकर 46 मिनट तक रहेगा। अलग-अलग स्थानों पर इसका समय अलग-अलग हो सकता है। पूर्वी भारत में लक्ष्मी पूजन का मुहूर्त औसतन शाम 05 : 00 बजे से 06 : 56 तक रहेगा। उत्तर भारत में लक्ष्मी पूजन का समय औसतन शाम 05 : 35 बजे से 07 : 25 तक रहेगा। दक्षिण भारत में लक्ष्मी पूजन का समय औसतन शाम 05 : 47 बजे से 07 : 47 तक रहेगा। वहीं पश्चिम भारत लक्ष्मी पूजन का मुहूर्त औसतन शाम 06 : 07 बजे से 08 : 05 तक रहेगा।